આ સોદામાં મોટા ભાઈ મુકેશ અંબાણીએ પોતાના ટેલિકોમ બિઝનેસ સાહસના આરંભ માટે એમના નાના ભાઈ અનિલ અંબાણીના ઓપ્ટિક ફાઈબલ નેટવર્કનો ઉપયોગ કરવાનો નિર્ણય લીધો છે . આ સમજૂતી અનુસાર , મુકેશ અંબાણીની માલિકીની રિલાયન્સ ઈન્ડસ્ટ્રીઝની ટેલિકોમ કંપની 4G ( બ્રોડબેન્ડ વાયરલેસ ) સેવાઓ શરૂ કરવા માટે અનિલ અંબાણીની રિલાયન્સ કમ્યુનિકેશન્સના રાષ્ટ્રવ્યાપી ઓપ્ટિકલ ફાઈબલ નેટવર્કનો ઉપયોગ કરશે . રિલાયન્સ જિયો ઈન્ફોકોમ લિમિટેડ અને રિલાયન્સ કમ્યુનિકેશન્સ લિમિટેડે આરકોમના રાષ્ટ્રવ્યાપી ઈન્ટર સિટી ફાઈબર ઓપ્ટિક નેટવર્ક ઈન્ફ્રાસ્ટ્રક્ચરની વહેંચણી માટે રૂપિયા 1200 કરોડનો કરાર કર્યો છે . આ બાબતની સત્તાવાર જાહેરાત આરકોમ દ્વારા એક નિવેદનમાં કરવામાં આવી છે . માનવામાં આવે છે કે આ કરારથી બંને કંપનીઓની વચ્ચે માળખાકીય ભાગીદારીનો માર્ગ મોકળો બનશે . આ માટે કરારમાં નોંધવામાં આવ્યું છે કે બંને કંપનીઓ માળખાનો મહત્તમ ઉપયોગ કરી શકે તે પ્રમાણેની વ્યવસ્થા ગોઠવવામાં આવશે . રિલાયન્સ કોમ્યુનિકેશન્સ ટાવર એકમ રિલાયન્સ ઇન્ફ્રાસ્ટ્રક્ચરમાં પોતાનો હિસ્સો વેચવા માંગે છે . જો કે હજી સુધી કંપનીએ આ અંગે કોઇ વિચાર નથી કર્યો . આ સાથે કંપનીની પોતાની સમુદ્ર કેબલ કંપની ગ્લોબલકોમમાં ભાગીદારી ઓછી કરવા માટે વિવિધ કંપનીઓ સાથે વાતચીત ચાલી રહી છે . આ જાહેરાતને પગલે આરકોમનો શેર મંગળવારે બીએસઈમાં એક સમયે 10.86 ટકા વધ્યો હતો .